Martin Lopez Isasi

Martin Lopez Isasi (Eibar 1525 - ib., 1597ko maiatzaren 21a), euskal ekintzailea izan zen XVI. mendearen bigarren erdian. Martin Lopez de Isasi merkatarien artean nabarmen ageri zen, ordezkari trebe gisa, Gaztelako nobleek ofizio hori gutxietsi zuten garaian. Batzuentzat lehenengo euskal multinazionalaren sortzailea izan zen, kapitalismoa sortzen ari zirenean.

 Industria-enpresa moderno baten antolatzailea, XVI. mendean 
Angel Maria Garmendia Aldasoro ekonomialariak 2019an bere doktore-tesian Martin Lopez de Isasiren merkatal jarduera aztertu zuen. Tesi zuzendariak Santiago De Luxán Meléndez, eta Montserrat Gárate Ojanguren izan ziren.  Tesiaren izenburua hau izan zen: Actividad empresarial vasca en el Atlántico en el siglo XVI : Martín López de Isasi (1525-1597), empresario vasco moderno (actividades, mercados y sistemas de control empresarial). Euskaraz hau izan zitekeen izenburua: Euskal enpresa-jarduera Atlantikoan XVI. mendean: Martín López de Isasi (1525-1597), euskal enpresaburu modernoa (jarduerak, merkatuak eta enpresa-kontrolerako sistemak).  Tesian azpimarratzen da Eibarren jaio zela 1525ean, eta, beraz, garaikidea zen bai Simón Ruizena, bai Felipe II.a Espainiakoarena. Oso gaztetatik hasi zen merkataritza-jardueretan lanean; izan ere,  18 urte zituela jada merkataritza-eginkizunak betetzen zituela Sevillan, hiri horretan bertan baitzeuden jada bere osaba-izebak, ozeanoz haraindiko merkataritzan ari zirenak. Ikerketaren helburu nagusia, enpresaren ikuspegitik, baleen arrantzaren eta ondoren merkaturatzearen azterketa zen hasieran (nekez esplikatuko liratekeela haien atzean, benetako enpresa-antolaketa modernoa izan gabe), batez ere XVI. mendeko euskaldunek egindako koipearen azterketa. Enpresaburu horietako bat, Martin Lopez de Isasi, jarduera horretan garrantzitsuenetariko bat izan arren, bere negozio ugarien zati bat besterik ez zen, agian ez garrantzitsuena, burdinazko manufakturak, elikagaiak (garia, fruta, olioa edo ardoa), ontziak, garraioa (Koroarako armak barne) edo finantza-bitartekotza ere egiten baitzituen, besteak beste. Balearen koipea Ternuan ekoizten zen, Europako Atlantikoko fatxada osoan banatzeko (Lisboatik Flandriaraino). Burdingintzako produktuak, armak eta ontziak Euskal Herrian egiten ziren, eta elikagaiak, batez ere Andaluzian, denak merkatu gisa: Euskal Herria, Sevilla eta Indiak. Beraz, tesi-egilearen ustez, enpresa-mota hori Alfred Chandler ekonomialariak proposatzen duen organigramaren barruan interpreta daiteke. Organigrama horren arabera, industria-enpresa moderno batek eskala handian ekoizten eta banatzen du nazioartean, eta, horretarako, ezinbestekoa da kudeaketa-metodoetan ere berrikuntza egitea, kudeaketa hori enpresa modernotzat hartzeko behar diren ezaugarriak betez, Chandlerren zentzu estuan ere.

Martín López de Isasiren enpresa-pentsaera modernoaren ezaugarrien artean, marketinaren oinarrizko kontzeptua erabiltzea azpimarratu behar da, hau da, merkatuetan dauden eskariak asetzen saiatzea. Horrek esan nahi du bere jarduera-merkatuetan jada eskatzen ziren ondasunak lortu nahi zituela, bai zuzenean erosiz, bai ekoizte jakin batetik abiatu ordez, eta ondoren merkatuan jartzen saiatu.

 Bizialdia 
Eibarko familia boteretsu bateko semea, Isasik, familiari esker, ondare handia zuen, eta merkataritzaren arloan erabiltzea erabaki zuen, arriskuak hartu, beste lagun batzuk bere proiektuan parte hartzera bultzatu eta Europako sektore berritzaile eta bidegileenetan jardunez: mundu berria eta berrikuntzak zituzten aurrez aurre. 

Berak eta berak bezala diru-sarrerak osasuntsu zituzten beste hainbat euskaldunek, enpresarien ikuspegia izanik, proposamen arriskutsuak egin zituzten, baina onuragarriak izan zitezkeenak, baldin eta ondo hezurmamitu eta bide onetik egiten bazuten aurrera. Baina ez zen eroa, ezta ergela ere: merkataritzak indar handia hartu zuen garaian, euskal gizarte osoa bereganatu zuen mugimenduko beste kide bat izan zen; hain zuzen ere, ordura arte Erdi Aroan ohorea aitzakia hartuta borrokan eman zuten familia boteretsuetako eta bandoen arteko liskarretan indarra galdu zuten horietako beste kide bat baino ez. Aurrerantzean, merkataritzan jardungo zuten, ez borrokan.
Sistemaren baldintzengatik, merkatariek merkataritzako elkarte handietan bildu beharra zeukaten, dirua eta ahalegina inbertitzeko. Batzuek burdinaren ekoizleekin negoziatzen zuten, beste batzuek salgaia Sevillara edo Indietara bidean jartzen zuten, eta azkenik, zenbaitzuek salmentan ziharduten, konfiantzazko ordezkarien bitartez. Isasiri dagokionez, hiru osaba Ameriketako merkatuan aritutakoak zituen, eta beraz, arloa ez zitzaion arrotza gertatu, aurrekoek zabaldua baitzuten bidea.

Bestalde, garraioaren esparrua kontrolatzen ere saiatu zen Isasi. Horretarako, itsasontzi handi eta ondo egindakoak behar zituen, eta lan hori konpainiako kide bihurtuko ziren enpresariekin lankidetzan egin zuen. Dena den, ontzi horiek beste eginkizun batzuetarako ere erabili zituzten: batzuk Gaztelako artilea Flandesera eramateko, beste batzuk Ternuan arrantzan egiteko. Felipe II.aren interesak ere bete behar izan zituen, eta Gaztelako erregeak eskatuta, Euskal Herrian egindako armak batetik bestera eraman eta kortsarioen arriskuei egin behar izan zien aurre.

Martin Lopez de Isasi euskal enpresari handia izan zen, eta garai hartan indarra hartu zuten negozio guztietan jardun zuen; nahiz eta arlo askotan aritu, ez zen bere herritik nahiz familiarengandik aldendu. Izan ere, bizitzaren azken urteak Eibarren igaro zituen, senide eta herriko lagunengandik gertu.

 Isasiko Markesaren jauregia 
Markeskua jauregia, baita Isasi dorretxea edo Isasiko Markesaren jauregia gisa ere ezagutzen den jauregia da. Gipuzkoako Eibar udalerrian kokatzen da, antzinako Errege Bidean. Hareharrizko eraikin zurbila da, apaingarri gutxikoa, pizkundeko estiloan eraikia. Oinplano errektangularra du eta lau isuritako teilatua. Sarreran dobela handiz inguraturiko puntu erdiko arkua du eta aurrealdearen erdigunean Isasi familiaren armarri handi bat. Guztira lau solairu ditu.

Martin Lopez Isasi markesak eta bere emazte Domenja Orbeak (Ana Orbea Oñatiko kondesaren ahizpa) eman zuten eraikitzeko agindua XVI. mendean. Ohitura zen bezala Eibarko hiribildutik kanpo eraiki zuten, Ermurako bidean. 1593an erabaki zuten zortzi milioi marabedi kendu zituzten bere ondasunetatik jauregiaren ondoan komentuko eraikin handi bat eraikitzeko eta mila dukateko urteko errentarekin.

 Bisitari famatuak 
Isasi familiako kideek kargu garrantzitsuak izan zituzten Espainiako gortean. Honen adibide Filipe IV.a Espainiakoak bere seme Francisco Fernando-ren hezkuntza Juan Isasi Idiakezen esku utzi izana. Lotura hauen ondorioz Espainiako errege familiako hainbat kide izan dira jauregi honetan; garrantzitsuenak Elisabet II.a Borboikoa, Maria Kristina Austriakoa, Alfontso XIII.a Espainiakoa eta Viktoria Eugenia Battenbergekoa.

 XXI. mendeko erabilera: Udako Euskal Unibertsitatea 
XX. mendearen amaiera aldeko zaharberritzearen ondoren eta Eibarko Udalarekin sinatutako lagapen baimenari esker, Udako Euskal Unibertsitatearen egoitza akademikoa kokatu zen, Ikastetxe Nagusia. Bertan ematen dira urtero 20 bat ikastaro neguan eta beste 10 bat udan, eta bertan izaten dira online moduan ematen diren berezko titulu eta graduondoetako saio presentzialak.

2019tik Goi-mailako Online Institutuaren egoitza fisikoa da. Lankidetza horretatik, 2020-21 ikasturtetik aurrera, Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako Irakasleen Prestakuntza Unibertsitate Masterra elkarrekin eskaintzen dute Euskal Herriko Unibertsitateak eta UEUko GOI institutuak. EHUk aurrez aurreko modalitatean, eta GOIk online modalitatean.

 Erreferentziak 

 Bibliografia 



 Ikus, gainera 

 Markeskua jauregia
 Sorkundearen komentua (Eibar)

 Kanpo estekak 

 Martin Lopez de  Isasi Bi dokumentu Bergarako Artxiboan
 Kapitalismoaren sorrera. Lehenengo euskal multinazionala.  Martin Lopez de Isasi 1525-1597. hitzaldia Beasaingo Igartza jauregian (2021-03-12).

Kategoria:Eibartarrak
Kategoria:Gipuzkoako merkatariak
Kategoria:Aberatsak